เชือด ร.ต.อ.กร่าง ให้ออก ดำเนินคดี 3 ข้อหา
เหตุเมาเข้าด่าน ชักปืนพกข่มขู่ คลิปก่อเหตุชัด,ผู้การปากน้ำลงดาบเชือด ร.ต.อ.กร่างคับด่านออกจากราชการไว้ก่อน หลังก่อเหตุถือ 11 มม.ข่มขู่เจ้าหน้าที่ตำรวจและตำรวจอาสาประจำด่านสาเหตุเพราะโมโหตำรวจอาสาทุบรถกระบะ เนื่องจากล้อไปทับเท้า เบื้องต้นถูกตั้ง 3 ข้อหาทำให้ผู้อื่นเกิดความกลัวโดยการขู่เข็ญ ดูหมิ่นเจ้าพนักงาน และพาอาวุธปืนในที่สาธารณะเตรียมฝากขังศาลวันจันทร์นี้,กรณีมีการโพสต์คลิปในเฟซบุ๊กของ เฮียขับรถ ขณะที่เจ้าหน้าที่ตำรวจ สภ.เมืองสมุทรปราการ พร้อมตำรวจอาสาตั้งด่านตรวจค้นสิ่งผิดกฎหมายอยู่ที่บริเวณถนนพุทธรักษา ต.ท้ายบ้านใหม่ อ.เมืองสมุทรปราการ มีชายขับรถกระบะ ทะเบียน ฏฉ 1160 กรุงเทพมหานคร ผ่านด่านและจอดพร้อมถือปืนลงมาโวยวายใส่ตำรวจอาสา พร้อมถือปืนลักษณะข่มขู่กวัดแกว่งไปมาเป็นที่น่าหวาดเสียว โดยมีเจ้าหน้าที่ตำรวจในเครื่องแบบจำนวนหลายคนพยายามห้ามปรามก่อนที่ชายคนดังกล่าวจะขับกระบะคันดังกล่าวออกไปและมีข้อความท้ายคลิปว่า โปรดใช้วิจารณญาณในการชม เมื่อตำรวจสำโรงใต้โดนตำรวจเมืองปากน้ำเรียกตรวจ เหตุเกิดพื้นที่ สภ.เมืองสมุทรปราการ คืนวันที่ 27 ก.ย.หลังเกิดเหตุ ร.ต.อ.สมพร ปาเส รอง สวป.สภ.เมืองสมุทรปราการ ทำหน้าที่หัวหน้าด่านได้ทำหนังสือรายงานข้อเท็จจริงให้ผู้บังคับบัญชาตามลำดับชั้นและทราบภายหลังชายคนดังกล่าวคือ ร.ต.อ.สมยศ ไกรกิจธนโรจน์ รอง สว. (สอบสวน) สภ.สำโรงใต้ อ.พระประแดง จ.สมุทรปราการ,ต่อมาเวลา 20.00 น. วันที่ 27 ก.ย. พ.ต.อ.ประเสริฐ บัวขาว ผกก.สภ.สำโรงใต้ ในฐานะผู้บังคับบัญชาได้นำตัว ร.ต.อ.สมยศ พร้อมปืนพก 11 มม.และรถยนต์กระบะคันที่ปรากฏในคลิปเดินทางเข้าพบ พ.ต.อ.ฐานุพงศ์ แสงซื่อ ผกก.สภ.เมืองสมุทรปราการ เพื่อสอบสวนพร้อมนำภาพจากคลิปเป็นหลักฐาน โดยใช้เวลาในการสอบสวนนานกว่า 1 ชั่วโมง หลังการสอบสวน พ.ต.อ.ฐานุพงศ์เปิดเผยว่า จากการสอบถามผู้ใต้บังคับบัญชาทราบว่า เรื่องดังกล่าวเกิดขึ้นเมื่อคืนนี้ 27 ก.ย. ช่วงเวลาประมาณ 03.00 น. ขณะที่เจ้าหน้าที่ตำรวจชุดป้องกันและปราบปราม สภ.เมืองสมุทรปราการ ตั้งจุดตรวจบนถนนพุทธรักษา ร.ต.อ.สมยศ ได้ขับรถกระบะคันดังกล่าวเข้ามาในด่าน ก่อนที่จะเหยียบกรวยยางที่ตั้งแนวด่านตรวจจนเข้าไปอยู่ใต้ท้องรถ ตำรวจอาสาที่อยู่ในเหตุการณ์ส่งสัญญาณให้รถหยุดจนถูกล้อรถเหยียบเท้าจึงใช้มือทุบเข้าที่หน้ารถ ก่อนที่ ร.ต.อ.สมยศเดินถือปืนลงมาจากรถและก่อเหตุดังกล่าว จากพฤติกรรมในคลิปจะเห็นว่า ร.ต.อ.สมยศ ได้ชักอาวุธปืนออกมากวัดแกว่งไปมาจริงซึ่งเป็นหลักฐานชัดเจน,พ.ต.อ.ฐานุพงศ์กล่าวว่า เบื้องต้นได้แจ้ง 3 ข้อกล่าวหา คือ 1.ทำให้ผู้อื่นเกิดความกลัว หรือความตกใจโดยการขู่เข็ญ 2.ดูหมิ่นเจ้าพนักงานซึ่งกระทำการตามหน้าที่ และ 3.พาอาวุธปืน ไปในเมือง หมู่บ้าน พร้อมทั้งตรวจยึดอาวุธปืนกระบอกดังกล่าวซึ่งเป็นขนาด 11 มม. เอาไว้ตรวจสอบ เบื้องต้น ร.ต.อ.สมยศไม่ได้ปฏิเสธ ในส่วนที่ไม่จับกุมในขณะนั้น ไม่ต้องการให้เกิดเหตุรุนแรงและรู้ตัวแล้วว่าเป็นใคร ถ้าตอนนั้นไปยื้อจับกุมและเกิดการขัดขืนอาจมีการยิงกันเกิดขึ้น หัวหน้าด่านเลยตัดสินใจพยายามพูดให้ใจเย็น ไม่ใช่ปล่อยไปแล้วไม่ดำเนินการอะไรมีการรายงานผู้บังคับบัญชาและแจ้งพนักงานสอบสวนร้องทุกข์กล่าวโทษทันที ขณะที่ พ.ต.อ.ประเสริฐ บัวขาว ผกก.สภ.สำโรงใต้ ในฐานะผู้บังคับบัญชาของ ร.ต.อ.สมยศกล่าวว่า เรื่องคดีต้องว่ากันไปตามพยานหลักฐาน ส่วนต้นสังกัดตั้งคณะกรรมการสอบ ข้อเท็จจริงต่อไป,ต่อมาเวลา 15.00 น. วันที่ 28 ก.ย. พล.ต.ต.ธรรมนูญ ไตรทิพยพงษ์ ผบก.ภ.จ.สมุทรปราการ ได้แถลงเรื่องดังกล่าวว่า หลังเกิดเหตุได้มีคำสั่งให้ ร.ต.อ.สมยศ ไกรกิจธนโรจน์ รอง สว. (สอบสวน) สภ.สำโรงใต้ ผู้ที่ปรากฏในคลิป ออกจากราชการไว้ก่อนเพื่อไม่ให้ไปยุ่งกับพยานในคดีนี้ พร้อมยืนยันว่าจะให้ความเป็นธรรมกับทุกฝ่าย ขณะที่ พ.ต.อ.ฐานุพงษ์ แสงซื่อ ผกก.เมืองสมุทรปราการ กล่าวว่า ในวันที่ 30 ก.ย. จะนำตัว ร.ต.อ.สมยศไปฝากขัง ศาล ในส่วนที่ผู้บังคับการสั่งให้แจ้งข้อกล่าวหาอีก 2 ข้อกล่าวหาต้องสอบสวนในรายละเอียดอีกครั้งทั้งเรื่องรถกระบะและปืนว่าผิดอย่างไรรวมทั้งเรื่องเมาสุราและเรื่องต่างๆ โดยจะสอบให้แล้วเสร็จภายในวันที่ 1 ต.ค.นี้,ที่สำนักงานตำรวจแห่งชาติ พ.ต.อ.กฤษณะ พัฒนเจริญ รองโฆษก ตร. กล่าวถึงเรื่องนี้ว่า ร.ต.อ. สมยศเข้าพบพนักงานสอบสวนและถูกตั้งข้อหาไปแล้ว ขณะนี้อยู่ระหว่างต้นสังกัดที่เกี่ยวข้องดำเนินการตั้งคณะกรรมการสอบสวนข้อเท็จจริงตามระเบียบ หากการตรวจสอบพบว่ามีความผิดจริงต้องเอาผิดทั้งวินัยอย่างเด็ดขาดและถูกดำเนินคดีอาญาด้วย พล.ต.อ.จักรทิพย์ ชัยจินดา ผบ.ตร. กำชับและสั่งการไปยังกองบัญชาการทุกภาคส่วน ผู้บังคับการ ผู้กำกับ หน.หน้าหน่วยในทุกต้นสังกัดทุกพื้นที่ให้มีการควบคุม ดูแลความประพฤติและวินัยข้าราชการตำรวจ ทั้งเวลาราชการและนอกเวลาราชการ อย่าลุแก่อำนาจ หากพบเจ้าหน้าที่ตำรวจที่มีความประพฤติ นอกรีต ที่ผ่านมามีการลงทัณฑ์กับเจ้าหน้าที่ตำรวจที่กระทำในลักษณะนี้ทั้งไล่ออก ปลดออก ให้ออก หากความผิดปรากฏชัดเจน ไม่ปล่อยไว้ให้เป็นเยี่ยงอย่าง เสื่อมเสียชื่อเสียงขององค์กรและเสียกำลังใจของเจ้าหน้าที่ตำรวจที่ประพฤติ ปฏิบัติดี รองโฆษก ตร.กล่าว
ผู้การปากน้ำลงดาบเชือด ร.ต.อ.กร่างคับด่านออกจากราชการไว้ก่อน หลังก่อเหตุถือ 11 มม.ข่มขู่เจ้าหน้าที่ตำรวจและตำรวจอาสาประจำด่านสาเหตุเพราะโมโหตำรวจอาสาทุบรถกระบะ เนื่องจากล้อไปทับเท้า
ตำรวจกร่าง,ชักปืนขู่,ด่านตรวจ,สมุทรปราการ,สำโรงใต้,ข่าวหน้า1